b'\n_START_ARTICLE_\nVidurinioji Egipto karalyst\xc4\x97\n_START_SECTION_\nIstorija\n_START_PARAGRAPH_\nViduriniosios karalyst\xc4\x97s prad\xc5\xbeia laikoma, kai faraonas Mentuhotepas II suvienijo Auk\xc5\xa1tutin\xc4\xaf ir \xc5\xbdemutin\xc4\xaf Egiptus po Pirmojo suirut\xc4\x97s laikotarpio (apie 2170\xe2\x88\x922040 m. pr. m. e.). Viduriniosios karalyst\xc4\x97s laikotarpis skirstomas \xc4\xaf dvi fazes: ankstyv\xc4\x85j\xc4\x85, prasid\xc4\x97jusi\xc4\x85 su Mentuhotepo II valdymu, ir v\xc4\x97lyv\xc4\x85j\xc4\x85, prasid\xc4\x97jusi\xc4\x85 su Senusreto III valdymu. Gausiai \xc5\xa1iuo laikotarpiu Egipte paplitusi \xe2\x80\x9ei\xc5\xa1minties\xe2\x80\x9c literat\xc5\xabra leid\xc5\xbeia tyrin\xc4\x97ti to meto socialinius ir politinius santykius, nors analiz\xc4\x99 sunkina tai, kad ne\xc5\xbeinoma klasikini\xc5\xb3 tekst\xc5\xb3 (\xe2\x80\x9eSinuh\xc4\x97s istorija\xe2\x80\x9c, \xe2\x80\x9eNeferti diskursas\xe2\x80\x9c) paskirtis ir j\xc5\xb3 auditorija._NEWLINE_Mentuhotepas II buvo Auk\xc5\xa1tutinio Egipto valdovas prie\xc5\xa1 suvienijim\xc4\x85 ir daug kariavo Nubijoje. Jis pastat\xc4\x97 savo \xc5\xa1ventykl\xc4\x85 ir kap\xc4\x85 Deir al Bachri prie T\xc4\x97b\xc5\xb3 ir \xc5\xa1is monumentas yra vienas reik\xc5\xa1mingiausi\xc5\xb3 laikotarpio palikim\xc5\xb3. T\xc4\x97bai pirm\xc4\x85 kart\xc4\x85 tapo Egipto sostine ir kult\xc5\xabriniu centru. Mentuhotepo IV valdymo metai atitinka Turino karali\xc5\xb3 s\xc4\x85ra\xc5\xa1e pamin\xc4\x97tus septynis \xe2\x80\x9ene\xc5\xbeinomus\xe2\x80\x9c metus, kas gali rodyti, kad tuo metu vyko kova d\xc4\x97l sosto. Jo pirmasis viziris Amenemis, beveik tikra, tapo sekan\xc4\x8diu faraonu. Tik\xc4\x97tina, kad ne visas Egiptas m\xc4\x97go 11 dinastijos valdovus Mentuhotepus, nes j\xc5\xb3 palikimas i\xc5\xa1skirtinai koncentruotas apie T\xc4\x97bus._NEWLINE_Pirmasis 12 dinastijos faraonas Amenemis I perk\xc4\x97l\xc4\x97 sostin\xc4\x99 \xc4\xaf Id\xc5\xbei Tavi (dab. Li\xc5\xa1tas) tarp Memfio ir Meidumo. 12-os dinastijos valdymo prad\xc5\xbeia pa\xc5\xbeym\xc4\x97ta nom\xc5\xb3 administracini\xc5\xb3 rib\xc5\xb3 nustatymu, Fajumo \xc5\xbeemdirbyst\xc4\x97s regiono vystymu ir egiptie\xc4\x8di\xc5\xb3 \xc4\xafsigal\xc4\x97jimu \xc5\xbdemutin\xc4\x97je Nubijoje. Amenemis I tikriausiai buvo nu\xc5\xbeudytas, kai jo s\xc5\xabnus Senusretas I buvo karin\xc4\x97je kampanijoje Nubijoje. 12 dinastijos faraonai pastat\xc4\x97 piramides Lahune (Senusretas II), Dah\xc5\xa1\xc5\xabre (Amenemis II, Senusretas III ir Amenemis III) ir Havaroje (Amenemis III). Dalis diduomen\xc4\x97s laidojosi vietos kapinynuose (Deir el Ber\xc5\xa1a, Asjutas, Bani Hasanas, Meiras). \xc5\xa0iuo laikotarpiu pasirod\xc4\x97 pirmosios viduriniosios karalyst\xc4\x97s \xc5\xa1ventyklos: anks\xc4\x8diausia Amono \xc5\xa1ventykla Karnake ir Amenemio III Sobeko \xc5\xa1ventykla Medinet Madi. Tik\xc4\x97tina, kad kitos \xc5\xa1ventyklos buvo perstatytos ar j\xc5\xb3 liekanos sunaudotos Naujosios karalyst\xc4\x97s statyboms. \xc5\xa0iuo laikotarpiu i\xc5\xa1augo Abydoso piligrimavimo vietov\xc4\x97s reik\xc5\xa1m\xc4\x97 augant Ozirio kultui, nes egiptie\xc4\x8diai tik\xc4\x97jo Ozyr\xc4\xaf esant palaidot\xc4\x85 vietov\xc4\x97s D\xc5\xbeer kape._NEWLINE_Senusreto III valdymo metu \xc4\xafvyko \xc5\xbeenklus pokytis Egipto administracijoje. Buvo sustiprintos tvirtov\xc4\x97s Nubijoje, pirmajame Nilo slenkstyje i\xc5\xa1kastas kanalas, kuris leido valtims netrukdomai plaukti nuo antrojo Nilo slenks\xc4\x8dio iki Vidur\xc5\xbeemio j\xc5\xabros. Senusretas III sureng\xc4\x97 karin\xc4\x99 kampanij\xc4\x85 \xc4\xaf Palestin\xc4\x85 ir Semnoje (Nubija) buvo garbinamas kaip dievas. Senusreto III ir Amenemio III laikais \xc4\xafvyko pasikeitimas egiptieti\xc5\xa1kajame mene vaizduojant faraon\xc4\x85 \xe2\x88\x92 jie abu buvo vaizduojami tarsi pavargusiais, susenusiais, susir\xc5\xabpinusiais veidais. Pana\xc5\xa1u, kad faraono vald\xc5\xbeia buvo palaikoma centralizuoto biurokratinio aparato, o ne ma\xc5\xbeos elitin\xc4\x97s, turtingos ir galingos diduomen\xc4\x97s grup\xc4\x97s kaip Senosios ir Naujosios karalys\xc4\x8di\xc5\xb3 laikais. Tai gali paai\xc5\xa1kinti faraono vaizdavim\xc4\x85 ir tai, kad toks vaizdavimas nebepasitaik\xc4\x97 Naujosios karalyst\xc4\x97s metu. Paskutin\xc4\x97 12 dinastijos valdov\xc4\x97 buvo Sobekneferu \xe2\x88\x92 pirmoji dokumentuota Senov\xc4\x97s Egipto moteris-faraon\xc4\x97._NEWLINE_13-oji Egipto dinastija prasid\xc4\x97jo apie 1755 ir baig\xc4\x97si apie 1630 m. pr. m. e. Per \xc5\xa1iuos kiek daugiau negu 100 met\xc5\xb3 Egipte vald\xc4\x97 apie 70 faraon\xc5\xb3, kai kurie j\xc5\xb3 vos po kelis m\xc4\x97nesius. Pana\xc5\xa1u, kad \xc5\xa1iuo laikotarpiu faraono vald\xc5\xbeia visgi buvo gana tvirta ir sostin\xc4\x97 i\xc5\xa1liko Id\xc5\xbei Tavyje. D\xc4\x97l trumpo valdymo nei vienas i\xc5\xa1 \xc5\xa1i\xc5\xb3 faraon\xc5\xb3 nepaliko reik\xc5\xa1ming\xc5\xb3 statini\xc5\xb3. Tokia da\xc5\xbena faraon\xc5\xb3 kaita negal\xc4\x97jo garantuoti valstyb\xc4\x97s stipryb\xc4\x97s ir laikotarpio pabaigoje \xc5\xbdemutiniame Egipte vald\xc5\xbei\xc4\x85 i\xc5\xa1 vietos valdytoj\xc5\xb3 paver\xc5\xbe\xc4\x97 svetim\xc5\xa1ali\xc5\xb3 \xc4\xafsiver\xc5\xbe\xc4\x97liai, kurie graik\xc5\xb3 buvo vadinami hiksais. Taip prasid\xc4\x97jo Antrasis suirut\xc4\x97s laikotarpis.'